Úvod 

	Rok 2001 bol druhým rokom realizácie druhej fázy komunitárnych programov Európskej únie v oblasti vzdelávania, odbornej prípravy a mládeže Sokrates II, Leonardo da Vinci II a Mládež, a to na základe Rozhodnutia Asociačnej rady EÚ/SR o prijatí dojednaní a podmienok účasti Slovenskej republiky na programoch Spoločenstva v oblasti odbornej prípravy a vzdelávania evidovaného pod číslom UE – SK 2010/00 platného od 24. 7. 2000 a na základe Rozhodnutia Asociačnej rady EÚ/SR prijímajúceho podmienky a dojednania účasti Slovenskej republiky na akčnom programe Spoločenstva Mládež evidovaného pod číslom EU – SK 2013/00 platného od 19. 9. 2000.

	Dňom 22. 5. 2001 nadobudlo platnosť Rozhodnutie Asociačnej rady č. 4/2001 medzi Európskou úniou a Slovenskou republikou ustanovujúce finančný príspevok Slovenskej republiky za účasť v programoch Sokrates II a Mládež v rokoch 2001 – 2006. Týmto rozhodnutím bola pre Slovenskú republiku ustanovená výška finančného prostriedku, ktorý Slovenská republika zaplatí do rozpočtu Európskej únie jednak zo slovenského štátneho rozpočtu a jednak z finančných prostriedkov PHARE.

	Ministerstvo školstva Slovenskej republiky zohráva dôležitú úlohu v oblasti manažovania a implementácie daných komunitárnych programov do praxe. Je odborným garantom na národnej úrovni, zabezpečuje úhradu finančného príspevku zo štátneho rozpočtu a tiež zodpovedá za stanovenie národných priorít pre jednotlivé programy Spoločenstva. Ministerstvo školstva SR ako národná autorita zároveň nominuje zástupcov a expertov do riadiacich orgánov programov, členov poradných výborov v Európskej komisii a riadi jednotlivé národné kancelárie komunitárnych programov.

	Národné kancelárie sú zodpovedné za samotnú implementáciu jednotlivých programov. Zároveň úzko spolupracujú s Ministerstvom školstva Slovenskej republiky, s riadiacimi výbormi a Centrálnou finančnou a kontraktačnou jednotkou (CFCU) Úradu vlády SR, najmä v rámci Finančného memoranda, ktoré určuje využívanie finančných prostriedkov z programu PHARE na dofinancovanie projektov na národnej úrovni.

	V roku 2001 mala Slovenská republika určenú výšku finančného príspevku na komunitárne programy nasledovne: Leonardo da Vinci 2 102 000,- EUR , Sokrates II 2 398 000, - EUR a Mládež 1 206 242,00, -EUR. 

V rámci komunitárnych programov bola forma financovania stanovená tak, že časť prostriedkov určených na realizáciu programu sa hradí zo štátneho rozpočtu a časť z prostriedkov PHARE. V roku 2001 bol príspevok zo štátneho rozpočtu za program Leonardo da Vinci II vo výške 778 560,50, - EUR zaplatený dňa 27. 4. 2001. Za program Sokrates II bol príspevok zo slovenského štátneho rozpočtu vo výške 958 436,- EUR zaplatený dňa 22. 6. 2001. Dňa 3. 7. 2001 bol vo výške 476 242, -EUR zaplatený finančný príspevok zo štátneho rozpočtu Slovenskej republiky za komunitárny program Mládež. V júni 2001 boli uhradené aj finančné príspevky PHARE za komunitárne programy Sokrates II, Leonardo da Vinci II a Mládež na rok 2001 vo výške 3 400  000,- EUR

Program  SOKRATES II

Rok 2001 je druhým rokom  zapojenia  všetkých typov slovenských vzdelávacích inštitúcií do druhej fázy programu SOKRATES. Program je naďalej organizovaný a realizovaný v zmysle rozhodnutia EK na 

-	centrálnej úrovni  v Európskej komisii – 25% projektov bolo schválených na úrovni Generálneho riaditeľstva pre vzdelávanie a kultúru

-	decentralizovanej úrovni – 75% projektov bolo schválených na úrovni Národnej kancelárie Sokrates

Spôsob financovania programu bol určený v zmysle Rozhodnutia Asociačnej rady medzi EÚ a SR, na základe ktorého Ministerstvo školstva Slovenskej republiky každoročne na základe výzvy Európskej komisie zaplatí tzv. vstupenku vo výške určenej Európskou komisiou. Časť finančných prostriedkov určených na realizáciu programu sa pritom hradí zo štátneho rozpočtu a časť z finančných prostriedkov PHARE. 

Na rok 2001 bola Európskou komisiou pre Slovenskú republiku určená vstupenka vo výške 2 398 000 EUR. Z toho 40% vyplatilo Ministerstvo školstva SR z prostriedkov  štátneho rozpočtu (958 436 EUR) a ďalších 60% (1 439 564 EUR) bolo vyplatených z prostriedkov PHARE .

Oproti predchádzajúcim rokom v roku 2001 boli prostriedky zo štátneho rozpočtu a najmä prostriedky PHARE vyplatené do Európskej komisie načas v júni 2001. Na základe vyplatenej vstupenky Európska komisia vyplatila Národnej kancelárii prostriedky na realizáciu decentralizovaných aktivít tiež načas, čo umožnilo plynulú realizáciu programu Sokrates v akademickom roku 2001/2002. 

Popri základnej vstupenke na rok 2001, ktorú hradila z 40% vláda SR a zo 60% PHARE, bolo vyčlenených ďalších 4 000 000 SK zo štátneho rozpočtu 2001 na dofinancovanie jednotlivých aktivít programu, ktoré boli použité na preplatenie cestovného študentom vysokých škôl, ktorí vycestovali v rámci kapitoly ERASMUS (2 375 490 SK). Ďalších 1 068 084 SK bolo použitých na dofinancovanie mobility učiteľov základných škôl a stredných škôl v rámci prípravných návštev Comenius 1., ako aj na doplnkové granty  pridelené centralizovaným aktivitám – projektom z kapitol – COMENIUS 2 a 3.1, projektom pre otvorené a dištančné vzdelávanie (kapitola MINERVA) a vzdelávanie dospelých (kapitola GRUNDTVIG) vo výške 265 118 SK. Na bankové poplatky súvisiace s distribúciou decentralizovaných grantov (pre študentov VŠ, školy a ostatné vzdelávacie inštitúcie) bolo vyčlenených 17 % (291 308 SK).

Vzhľadom na to, že prostriedky z Finančného memoranda 98 pridelené na dofinancovanie študentských mobilít  boli v akademickom roku 2000/2001 už dočerpané a nové prostriedky (Finančné memorandum 99) neboli pridelené, granty na dofinancovanie z prostriedkov PHARE nemohli byť pridelené.

Po predložení priebežných správ slovenských vysokých škôl Národnej kancelárii programu Sokrates II v decembri minulého roku bolo zistené, že granty študentov vysokých škôl, ktorí sa v rámci programu Sokrates/Erasmus zúčastňovali stáží na zahraničných univerzitách, boli nedostatočné. Študenti vysokých škôl tak vycestovali s veľmi nízkym grantom alebo vysoká škola zredukovala počet vysielaných študentov, respektíve počet mesiacov, ktoré mali študenti stráviť na študijných pobytoch. Vzhľadom na uvedené požiada sekcia medzinárodnej spolupráce a európskej integrácie MŠ SR  podpredsedníčku vlády SR pre európsku integráciu o možnosť spolufinancovania príspevku na účasť SR v danom programe z prostriedkov PHARE každý rok v období od 2002 do 2004. Na uvedený účel sa predpokladá zvýšenie finančných prostriedkov PHARE perspektívne vo Finančnom memorande 2002, ktoré však bude možné čerpať až v roku 2003.

V rámci komunitárneho programu Sokrates II je Slovenská republika na európskej úrovni ako člen zapojená aj do práce Európskej komisie. Slovenská republika má nominovaných dvoch zástupcov do výboru Sokrates, ktorí sa zúčastňujú pravidelných rokovaní, na ktorých sa prerokúvajú aktuálne otázky a problémy programu Sokrates II týkajúce sa rozpočtu, monitorovania, procedúry výberu centralizovaných projektov, ako aj poskytovania informácií o činnostiach a akciách iniciovaných Európskou komisiou. V roku 2001 bola na základe žiadosti Európskej komisie zmenená nominácia členov do výboru, pričom v súčasnosti sú za Slovenskú republiku nominovaní zástupca sekcie medzinárodnej spolupráce a európskej integrácie MŠ SR a zástupca Slovenskej akademickej asociácie pre medzinárodnú spoluprácu, ktorá na Slovensku koordinuje medzinárodné programy európskej spolupráce Leonardo da Vinci II a Sokrates II. Výbor Sokrates má na európskej úrovni vytvorené aj dva podvýbory – podvýbor pre školské vzdelávanie a podvýbor pre vyššie vzdelávanie, ktoré koordinujú činnosť výboru Sokrates II. 

V snahe koordinácie činností s Európskou komisiou bol na slovenskej úrovni v roku 2000 vytvorený Riadiaci výbor programu Sokrates II. Tento riadiaci výbor je orgánom zodpovedným za koordináciu programu národnej úrovni a za dodržiavanie kritérií stanovených Európskou komisiou. Riadiaci výbor má 11 členov, ktorí sú zástupcami Ministerstva školstva SR a inštitúcií zaoberajúcich sa vzdelávaním.  Riadiaci výbor programu Sokrates II sa vyjadruje k činnosti Národnej kancelárie Sokrates, schvaľuje expertov na hodnotenie jednotlivých projektov a rozhoduje o výbere projektov na národnej úrovni.

ERASMUS

Podprogram ERASMUS je zameraný na vysokoškolské vzdelávanie s cieľom rozšíriť najmä študentské mobility – 3-10 mesačné študijné pobyty na vysokých školách v krajinách EÚ (Akcia 2). Do podprogramu ERASMUS sa každoročne prihlasujú vysoké školy v tzv. inštitucionálnom kontrakte (Akcia 1), v rámci ktorého si plánujú medzinárodné aktivity – výmeny študentov, učiteľov, intenzívne kurzy a iné činnosti prispievajúce k skvalitňovaniu ľudských zdrojov a internacionalizácii vysokých škôl.

Na túto kapitolu bolo pridelených v roku 2001 z programu SOKRATES takmer 50% finančných prostriedkov – 1 047 526 EUR a to nasledovným spôsobom: 

-	na mobilitu študentov – 810 791 EUR, 

-	na mobilitu učiteľov – 86 062 EUR 

-	na Inštitucionálne kontrakty -15 vysokých škôl – 150 673 EUR.  

Tabuľka č. 1: Finančné prostriedky čerpané v rámci podprogramu Erasmus v roku 2001

ERASMUS | Čerpané v EUR
Mobilita študentov | 810 791
Mobilita učiteľov | 86 062
Inštitucionálne kontrakty | 150 673

Prostriedky na študentské a učiteľské mobility boli v rámci decentralizovaných aktivít pridelené Národnej kancelárii Sokrates, ktorá ich na základe kontraktov s vysokými školami distribuovala na jednotlivé vysoké školy podľa požiadaviek uvedených v inštitucionálnom kontrakte. Vysoké školy prideľujú tieto granty svojim študentom na základe bilaterálnych dohôd s vysokými školami v krajinách Európskej únie. V akademickom roku 2001/2002 vycestovalo približne 584 študentov. Presný počet študentov bude známy až po predložení záverečných správ k 30. septembru 2002. 

Vzhľadom na to, že na akademický rok 2001/2002 neboli vyčlenené prostriedky PHARE na dofinancovanie študentských mobilít, granty študentov výrazne klesli, resp. klesli počty vysielaných študentov. Bolo na rozhodnutí jednotlivých vysokých škôl ako prerozdelia prostriedky pridelené národnou kanceláriou (zníženie počtu vysielaných študentov a zachovanie štipendia vo výške 400-500 EUR/mesiac, resp. znížia mesačné štipendium na minimálnu čiastku a vyšlú viac študentov). Odporúčanie Národnej kancelárie Sokrates bolo nevysielať študentov s nižším štipendiom ako 300 EUR/mesiac, čo niektoré fakulty nerešpektovali a vysielajú študentov so štipendiom menej ako 200 EUR/mesiac.

COMENIUS

Cieľom podprogramu COMENIUS je rozvíjať medzinárodnú spoluprácu základných a stredných škôl (COMENIUS 1), rozvíjať interkultúrne povedomie a vzdelávanie menšín (COMENIUS 2) a ďalšie učiteľské vzdelávanie formou projektov (COMENIUS 2.1), účasťou jazykových stážistov – budúcich učiteľov jazykov a účasťou učiteľov v kurzoch ďalšieho vzdelávania (COMENIUS 2.2)

V Comenius 1 bolo financovaných spolu 91 projektov v celkovej sume 489 544 EUR:

Comenius 1.1 Školské projekty- vzniklo 27 nových Európskych vzdelávacích projektov a 51 ich bolo predĺžených z r.1999 a 2000 

Comenius 1.2  Jazykové projekty (bývalé Lingua E projekty)- bolo schválených 8 projektov 

Comenius 1.3 - Projekty na rozvoj školy - bolo schválených 5 projektov.

V týchto projektov participujú všetky typy stredných škôl (28 ZŠ, 28 gymnázií, 28 SOŠ, 7 SOU, vrátane špeciálnych škôl ). Projekty sa týkajú rôznych tém od histórie, kultúry, životného prostredia, jazykového a technického vzdelávania až po  rozvoj školy, prevenciu drog a iné témy. Naše školy pôsobia v projektoch ako koordinátori (9), resp. ako partneri (82). Najviac spolupracujú v krajinách EÚ so školskými inštitúciami v Nemecku (39), v Taliansku (31), v Rakúsku (18), vo Fínsku (18) a v Španielsku (16), najmenej so severskými krajinami a UK (7).  
 
V rámci  prípravných návštev a študijných výmen akcie Comenius 1 vycestovalo 37  učiteľov s cieľom pripraviť nové projekty, resp. vymeniť si skúsenosti na školách v krajinách EÚ. 

V rámci centralizovanej aktivity Comenius 2 bolo akceptovaných 5 projektov s účasťou SR, z toho jeden koordinátorsky  (ŠPÚ Bratislava). V týchto projektoch participujú ako vysoké školy, tak priamoriadené inštitúcie a mimovládne organizácie zamerané najmä na vzdelávanie pedagogických zamestnancov (PedFUK, UKF, ŠPÚ, Nadácia škola dokorán, ZŠ pre sluchovo postihnutých). 

Aktivita Comenius 2.2.b.je zamerané na vysielanie asistentov cudzích jazykov – budúcich učiteľov jazykov – študentov pedagogických a filozofických fakúlt na stáže na školy do krajín EÚ. V rámci tejto aktivity  ide o vyučovanie cudzích jazykov ako druhého jazyka, stáže prebiehajú v rôznych krajinách, kde nie je vyučovaným jazykom vybraný cudzí jazyk – napr. vyučovanie anglického jazyka vo Švédsku na základnej škole a iné.  V rámci pridelenej sumy na túto aktivitu  - 55 511 EUR vycestovalo na 4-5 mesačné stáže  15 študentov z pedagogických a filozofických fakúlt: Ped UK Bratislava (4), FiFUK (2), FF UKF Nitra (4), FHV UMB B.Bystrica (2) a FHPV PU Prešov (3). Najviac študentov vycestovalo do Španielska (5), do Švédska (4), Dánska (2), Grécka (2) a do Portugalska (1) a Talianska(1). Naše 2 stredné školy prijali asistentov cudzích jazykov (z Francúzska a Talianska).

V rámci aktivity Comenius 2.2.c sa na kurzoch ďalšieho vzdelávania (v oblasti jazykového vzdelávania a vzdelávania v iných predmetov) v krajinách EÚ  zúčastnilo  51 učiteľov ZŠ (10), gymnázií (15) , stredných odborných škôl (10), stredných odborných učilíšť (7), špeciálnych škôl (4), vysokých škôl (4) a 1 priamoriadenej inštitúcie z celého Slovenska. Najväčší záujem bol o jazykové kurzy anglického jazyka organizované vo Veľkej Británii a Írsku (30), o nemecký jazyk v Nemecku a Rakúsku (8), francúzsky jazyk (2), kurzy pre špeciálne školy (4), matematiku (5), astrofyziku (1) a informačné technológie (1). Na granty učiteľov bolo vyčlenených  celkom 98 687 EUR. 

V rámci centralizovanej aktivity Comenius 3 boli 2 slovenské inštitúcie zapojené do sietí, zameraných na informatiku (Infovek) a interkultúrne vzdelávanie (Bibiana)

GRUNTVIG

Podprogram GRUNTVIG (Vzdelávanie dospelých) je zameraný na podporu európskej dimenzie v oblasti vzdelávania dospelých, reaguje na vzrastajúcu potrebu celoživotného vzdelávania. 

V rámci Grundtvig 1 – Spoločné európske projekty, riadené na centralizovanej úrovni - boli podporené 3 projekty (z toho 1 koordinovaný slovenskou inštitúciou). Do týchto aktivít sa zapojili 2 mimovládne inštitúcie  (Občianske združenie za duchovný, kultúrny, sociálny rozvoj a spoluprácu, SPOSA – Spoločnosť pre podporu ľudí s autizmom) a 1 vysoká škola (TU Košice).

V rámci kapitoly GRUNDTVIG vznikla nová aktivita zameraná na vzdelávanie dospelých  Grundtvig 2 - Partnerstvá vo vzdelávaní, ktorá má formu malých projektov zameraných na rozvoj vzdelávania dospelých najmä medzi neformálnymi  inštitúciami v oblasti vzdelávania dospelých – mimovládne inštitúcie, súkromné firmy, média (rozhlas, televízia, vydavateľstvá a iné). V roku 2001 po informačnej kampani zameranej na tieto inštitúcie bolo prihlásených 12 projektov (decentralizovaná aktivita), z ktorých bolo schválených 6 projektov v celkovej sume  49 900  EUR.
 
Popri decentralizovanej forme Grundtvig 2 boli Národnej kancelárii Sokrates pridelené na vzdelávanie dospelých tiež granty na ďalšie vzdelávanie trénerov, ako aj  účasť zástupcov neziskových organizácii na kontaktných seminároch (Grundtvig 3)  vo výške 16 285 EUR. Tieto granty boli pridelené  13  účastníkom.

MINERVA

V podprograme MINERVA – Otvorené a dištančné vzdelávanie získalo grant 5 projektov so slovenskou účasťou.  Z týchto projektov, ktoré sú centralizovanými aktivitami (schvaľuje ich Európska komisia) je jeden projekt koordinovaný zo Slovenska (AI Nova), ostatné sú partnerské (EU Bratislava, 2 TU Košice, STU Bratislava). 

LINGUA

Ďalšia kapitola programu, ktorá bola v roku 2001 zmenená (v rámci programu Sokrates II) je LINGUA. Slovenské inštitúcie (UK Bratislava a ŠPÚ) participovali v 2 projektoch ako partnerské inštitúcie. Vzhľadom na štrukturálne zmeny v kapitole LINGUA, podiel a aktivita slovenských inštitúcii sa preniesla viac do kapitoly COMENIUS, kde sú možnosti spolupráce širšie a z hľadiska účasti jednoduchšie (bývalá Lingua B a Lingua C).

Vzhľadom na to, že centralizované projekty (Comenius 2 a 3, Grundtvig 1 a 4, Lingua a Minerva) sú financované zo spoločného rozpočtu Európskej komisie (krajiny EÚ, EFTA a asociované krajiny), nie je možné uviesť sumy  pridelené projektom pre jednotlivé krajiny ani organizácie.

ARION

Časť programu Sokrates - ARION umožňuje odborníkom a riadiacim pracovníkom v školstve odborné stáže na vybraných pracoviskách v krajinách EÚ – v roku 2001 tieto stáže absolvovalo 14 pracovníkov MŠ SR  (2), ŠPÚ (2), a iných rezortných vzdelávacích inštitúcií (10). Týmto riadiacim pracovníkom boli  pridelené granty vo výške 14 779 EUR (priemerne 1000 EUR/ týždeň).

EURYDICE

V rámci informačnej siete EURYDICE, ktorá je súčasťou programu Sokrates a Národná kancelária EURYDICE je súčasťou Národnej kancelárie Sokrates, boli za Slovenskú republiku spracované príspevky do publikácií, ktoré vydáva Európska kancelária EURYDICE so sídlom v Bruseli, a ktoré sa pravidelne aktualizujú, a to: 

-	Key Data 2002 on education (základné údaje o školstve), formou spracovania odpovedí  dotazníkov k jednotlivým kapitolám,  bude vydaná koncom roka 2002

-	Structures of the Education and Initial Training Systems - Štruktúry systémov vzdelávania a odbornej prípravy. V tomto príspevku je stručne popísaný vzdelávací systém  SR. 

-	National „Dossier“ (národná správa o vzdelávacom systéme ) pre EURYBASE. V decembri  2001 sa začali aktualizovať podklady do jednotlivých kapitol, aktualizácia bude ukončená do 31.marca 2002  s uvedením aktuálnych štatistických údajov.

-	European Glossary on Education, Volume III.  Spracovanie príspevku o pedagogických pracovníkoch na jednotlivých úrovniach vzdelávania  v SR 

-	Key Topics – Volume 3 . Spracovanie druhej fázy správy o učiteľskej profesii v SR.

-	Financial flows in compulsory education in Europe (diagrams for 2001) - finančné toky v povinnom vzdelávaní v Európe

-	Information and communication technology in European education systems  ICT v európskych vzdelávacích systémoch

-	Study on methods of school evaluation - metódy hodnotenia škôl na úrovni povinného vzdelávania,  ktorá by mala byť prístupná na internete do konca februára 2002.

-	Priebežne sa  zabezpečovalo  rozširovania  publikácií, ktoré vydáva EK EURYDICE v Bruseli  na  MŠ SR,  inštitúcie v rezorte školstva a  do jednotlivých knižníc.

V roku 2001, s termínom ukončenia marec 2002, boli so súhlasom EK Eurydice preložené z anglického jazyka  publikácie : 

-	Celoživotné vzdelávanie: príspevok vzdelávacích systémov v členských štátoch Európskej únie  ( bude vydaná vo februári 2002).  
-	
-	Dve dekády reforiem vysokoškolského vzdelávania v Európe: po roku 1980  ( bude vydaná v marci 2002)

Priebežne sa spracovávajú odpovede  na otázky v rámci  siete  - Question and Answer service.

Zhrnutie výsledkov programu Sokrates II za rok 2001

Obdobie prvého roku realizácie druhej etapy programu Sokrates II (2001/2002) bude ukončené až v júli 2002, a preto ešte nie je možné robiť záverečné hodnotenie. Oproti predchádzajúcim rokom však treba skonštatovať včasnosť prichádzajúcich fondov z Európskej komisie a Ministerstva školstva SR, čo umožňuje plynulú a včasnú realizáciu jednotlivých aktivít, ako aj maximálne využitie prostriedkov vložených do programu Sokrates.

Z hľadiska hodnotenia prínosov programu pre rozvoj internacionalizácie a medzinárodnej spolupráce slovenských vzdelávacích inštitúcií na všetkých úrovniach možno konštatovať, že najväčším prínosom bolo:

1.	Nadviazanie nových pracovných kontaktov základných a všetkých typov stredných škôl (gymnázií, stredných odborných škôl a stredných odborných učilíšť) so zahraničnými školami podobného typu v krajinách EÚ, čím sa prinieslo nielen množstvo inovácií učebných materiálov, ale zaviedla sa nová dimenzia do tohto stupňa vzdelávania – európska dimenzia. Učitelia i žiaci týchto škôl pri vzájomných výmenách a spolupráci na spoločnom predmete záujmu spoznávajú históriu, kultúru a tradície jednotlivých krajín EÚ a takisto Európa spoznáva Slovensko. Projekty typu Comenius 1 sú rozšírené po celom území Slovenskej republiky, vo všetkých regiónoch. Záujem o účasť na projektoch stále narastá, záujem už predstihuje možnosti, kvalita podávaných prihlášok sa tiež neustále zlepšuje

2.	Vysoké školy pokračujú v spolupráci nadviazanej v predchádzajúcom období rozširovaním bilaterálnych kontaktov s vysokými školami krajín EÚ s cieľom výmeny študentov s dôrazom na vzájomné uznávanie štúdia, organizujú spoločné intenzívne kurzy a letné školy, pracujú spoločne na zavádzaní ECTS (Európsky systém transferu kreditov). Mobility učiteľov zamerané na výučbu slovenských učiteľov VŠ na vysokých školách v krajinách EÚ sú stále viac rozšírené.
3.	Skvalitnenie výučby cudzích jazykov, rozvoj jazykových schopností žiakov na úrovni základných a stredných škôl je zabezpečované v rámci  zvyšovania kvalifikácie  učiteľov jazykov a prehĺbením štúdia a praktickej stáže študentov jazykov. Stále viac učiteľov iných predmetov sa zúčastňuje kurzov ďalšieho vzdelávania v zahraničí.

4.	Zavádza sa otvorené a dištančné vzdelávanie, nové informačné technológie v tomto type vzdelávania, popri vysokých školách tradične sa zapájajúcich, aj stredné a základné školy veľmi aktívne pristupujú k aplikácii IT vo svojich projektoch (v rámci Comenius 1), ale aj v centralizovaných aktivitách (Minerva a Comenius 3).  

5.	Celoživotné vzdelávanie sa stáva prioritou v slovenskom vzdelávacom systéme, realizujú sa nové typy vzdelávania dospelých s použitím skúsenosti európskych partnerov, nové aktivity zamerané na neformálne vzdelávanie dospelých sa postupne rozvíjajú, narastá záujem mimovládnych organizácii o tento typ medzinárodnej spolupráce (Grundtvig 2).

6.	Vytvára sa informačný systém o školstve v SR v rámci komparatívnych štúdií s inými systémami v EÚ, jeho prepojenie so sieťami a databázami Európskej komisie i jednotlivými krajinami EÚ.

V rámci výberu partnerov nemôžeme hovoriť o preferenciách medzi partnermi v jednotlivých krajinách EÚ, pomerne rovnako sú zastúpené krajiny EÚ , menej Grécko a Portugalsko. Kontakty s asociovanými krajinami nie sú v programe priamo podporované, avšak v niektorých projektoch ako sú napr. Európske vzdelávacie projekty môže byť jeden z 2 povinných partnerov aj škola z účastníckej asociovanej krajiny. Tiež môžu naše inštitúcie spolupracovať v rámci centralizovaných projektov v kapitolách MINERVA, GRUNDTVIG, ako aj časti COMENIUS 2.

Dosiahnuté výsledky jednotlivých podprogramov, ako aj celého programu, sa pravidelne rozširujú cestou informačných médií (webová stránka Národnej kancelárie Sokrates, vlastné stránky jednotlivých projektov), publikovanie výsledkov v dennej a odbornej tlači a v informačných materiáloch priebežne vydávaných  Národnou kanceláriou Sokrates – bulletin vydávaný dvakrát ročne, Kompendiá realizovaných projektov (centralizovaných a decentralizovaných), príručiek pre používateľov a koordinátorov projektov, plagátov, letákov a iných informačných materiálov.

Zvyšuje sa však zaťaženosť Národnej kancelárie Sokrates, ktorá popri obsahovom zabezpečovaní realizácie programu (konzultovanie a tvorba projektov, metodické riadenie a monitoring projektov, informačnej činnosti) sa stále viac musí venovať kontrole  a vyúčtovaniu jednotlivých grantov. Táto zaťaženosť sa zvyšuje najmä tým, že pravidlá vyúčtovania v rámci  Slovenskej republiky nie sú harmonizované s pravidlami vyúčtovania určenými Európskou komisiou v kontrakte. Tieto pravidlá sú oveľa voľnejšie, najmä v oblasti vyúčtovania cestovných náhrad. Tieto diferencie bude potrebné doriešiť na úrovni Ministerstva školstva  SR a Ministerstva financií SR, resp. konkrétnymi opatreniami na úrovni dohôd s Európskou komisiou.

Program LEONARDO DA VINCI II

Leonardo da Vinci je programom EÚ zameraný na  implementáciu odborného vzdelávania a prípravy v členských a asociovaných štátoch Európskeho spoločenstva. Je zameraný na zvýšenie kvality odbornej prípravy a systémov pracovného poradenstva, na rovnosť príležitostí v odbornej príprave mužov a žien, rozvoj celoživotného vzdelávania, odbornú prípravu pre malé a stredné podniky a posilňovanie európskej dimenzie v odbornej príprave. Zapojenie Slovenskej republiky do programu prispieva k transformácii systému odborného vzdelávania a prípravy, jeho kompatibilite so systémami krajín EÚ a súčasne preukazuje potenciál slovenských inštitúcií poskytujúcich odborné vzdelávanie a prípravu pre obohatenie systémov krajín EÚ.

Hlavným cieľom programu je hľadať inovatívne metódy ako pripraviť kvalifikované a na vysokej odbornej úrovni pripravené pracovné sily, ktoré sa dokážu uplatniť na trhu práce a zabezpečia konkurencieschopnosť európskej ekonomiky. Súčasne má viesť k zvýšeniu perspektívy zamestnanosti ľudí prostredníctvom skvalitnenia odbornej prípravy v systéme celoživotného vzdelávania.

	Riadenie programu prebieha na dvoch úrovniach – európskej a národnej. Na európskej úrovni ho riadi Európska komisia – Generálne riaditeľstvo pre vzdelávanie a kultúru – jednotka B – Implementácia programu Leonardo da Vinci. Zároveň je za každoročné schvaľovanie stratégie realizácie, priorít a rozpočtu programu a čiastočne aj za výber projektov zodpovedný Výbor Leonardo (Leonardo Committee), čo je nadnárodný orgán zložený zo zástupcov jednotlivých krajín zapojených do programu, v ktorom majú členské štáty EU postavenie členov Výboru, kým asociované krajiny sú v pozícii pozorovateľov. Táto situácia spôsobuje určitú nespokojnosť v radoch predstaviteľov asociovaných krajín, najmä pri rozhodovaní o schvaľovaných projektoch v centralizovaných aktivitách. Sú to aktivity, ktoré priamo riadi a rozhoduje o nich Európska komisia a prejavuje sa v nich výrazný rozdiel v úspešnosti projektov. Napríklad kým projekty podané európskymi (EU) organizáciami za rok 2001 majú 56,67% úspešnosť, projekty podané asociovanými krajinami dosiahli len 16,67%. Keďže je to každoročne sa opakujúci trend, nemožno ho pripísať výlučne kvalite projektov.

	Na národnej úrovni bol v roku 2000 vytvorený Riadiaci výbor programu Leonardo da Vinci. 18-členný  riadiaci výbor tvoria zástupcovia 9 ministerstiev, sociálnych partnerov a ďalších inštitúcií zapojených do odborného vzdelávania a prípravy. Výbor zodpovedá najmä za výber projektov a stanovenie národných priorít pre mobilitné projekty. 

	Jedným z kľúčových aspektov programu je zapájanie sociálnych partnerov, na Slovensku reprezentovaných najmä Konfederáciou odborových zväzov SR, Asociáciou zamestnávateľských zväzov a združení a Slovenskou obchodnou a priemyselnou komorou do riadenia programu, ako aj zapájanie praxe (podnikov a organizácií) do samotných projektov zameraných na skvalitňovanie odbornej prípravy.

Za prideľovanie, využitie a vyúčtovanie grantov zodpovedá Európska komisia, a to prostredníctvom národných agentúr programu. Národná  agentúra je zodpovedná za implementáciu programu na národnej úrovni a za nadväzovanie spolupráce s ostatnými partnerskými krajinami, ktorých je v súčasnosti 30. Úzko spolupracuje s Ministerstvom školstva SR a členmi riadiaceho výboru zastupujúcimi kľúčové inštitúcie v oblasti odborného vzdelávania a prípravy. 

	Hlavným poslaním programu v jeho druhej fáze je posilniť integračný proces v odbornej príprave, a to formálnej aj neformálnej formy so snahou vybudovať jednotný európsky priestor pre vzdelávanie a prípravu ľudí na trh práce. Rozvoj európskej dimenzie sa orientuje na utváranie a upevnenie európskeho občianstva, skvalitnenie vyučovania cudzích jazykov, budovanie systému vzdelávacieho a pracovného poradenstva, podporu rekvalifikácie a reintegrácie ľudí do trhu práce, podporu zdravotne a telesne postihnutých a mladých ľudí ekonomicky, sociálne a etnicky znevýhodnených.

Slovenská republika uhradila národný finančný príspevok na rok  2001 zo štátneho rozpočtu do rozpočtu Európskej komisie v  apríli 2001 vo výške 778 560,50 EUR. Európska komisia následne pričlenila k tejto sume druhú časť národného finančného príspevku z programu PHARE na základe Finančného memoranda PHARE 2001 pre účasť SR v komunitárnych programoch. Na základe zaslaných financií Európska komisia uzatvorila kontrakty s národnými  agentúrami. Finančné prostriedky na decentralizované mobility boli národnej agentúre zaslané  z Európskej komisie v júli 2001, na pilotné projekty schválené v roku 2001 boli financie zaslané koncom januára  2002, teda opäť sa prejavil – i keď už menší - sklz v platbách Európskej komisie, ktorý negatívne ovplyvňuje, resp. skracuje obdobie realizácie schválených projektov.

Tabuľka č. 2: Náklady na realizáciu programu Leonardo da Vinci II v roku  2001

Položka

Národný finančný príspevok
(EUR)

Štátny rozpočet
(EUR)

PHARE
(EUR)

Vstupenka | 2 102 000 | 840 800 | 1 261 200
Administratívne náklady | 24 000 | 24 000 | 0
SPOLU :  (vst. + adm.) | 2 126 000 | 864 800 | 1 261 200

V rámci Výzvy na podanie projektov v roku 2001 bolo s Národnou kanceláriou Leonardo da Vinci konzultovaných niekoľko desiatok projektov, z nich bolo na Slovensku podaných 93  projektov a v ďalších cca 50 projektoch schválených v roku 2001 boli slovenské inštitúcie zapojené v zahraničí. (Viď nasledujúca tabuľka).

Tabuľka č. 3: Prehľad o podaných a schválených projektoch (r. 2001)

Typ projektov | Počet projektov | Plánované granty pre SR (v EUR) | Skutočne pridelené v roku 2001
| podaných | schválených | |
Pilotné projekty | 26 | 3 | 761344 | 836 609
Jazykové projekty | 9 | 1 | 105100 | 180 000
Nadnárodné siete | 1 | 0 | 42881 | 0
Príručné materiály | 0 | 0 | 81978 | 0
Joint actions | 2 | 0 | 16816 | 0
Slovenské inštitúcie ako partneri v schválených pilotných projektoch | | 25* | 0 | Kompletné údaje EK nedodala*
Mobilitné projekty | 55 | 33 | 853 669 | 853 669
SPOLU | 93 | 66 | 1 861 788 | 1 945 040
Doplnkové aktivity – riadenie programu na národnej úrovni
Národná agentúra LDV | 1 | 1 | 134108 | 64227
NRCVG | 1 | 1 | 12822 | 10535
 
V rámci Finančného memoranda PHARE 2000-2001 neboli na dofinancovanie projektov v programe Leonardo da Vinci na národnej úrovni vyčlenené žiadne financie. 

	Rok 2001 možno z hľadiska podaných a schválených projektov hodnotiť ako mimoriadne úspešný, keďže suma nakontrahovaných prostriedkov mierne prevyšuje prostriedky alokované pre Slovenskú republiku na základe jej príspevku do rozpočtu programu.

Procedúra A - Mobilitné projekty (decentralizovaná aktivita)

V rámci mobilitných projektov sa slovenskí študenti a učitelia stredných a vysokých škôl, resp. mladí pracovníci či manažéri ľudských zdrojov zúčastnili praktických stáží v 10 krajinách EÚ a v Českej republike v trvaní od 1 týždňa do 6 mesiacov. 

Granty na tieto projekty získalo 19 stredných odborných škôl a učilíšť z Banskej Bystrice; Bratislavy, Dolného Kubína, Kežmarku, Košíc, Kremnice, Liptovského Mikuláša, Martina, Piešťan, Prešova, Prievidze, Rakovíc, Trnavy, Zvolena; z vysokých škôl Slovenská technická univerzita v Bratislave (Stavebná fakulta), Ekonomická Univerzita v Bratislave, Slovenská poľnohospodárska univerzita v Nitre a Univerzita Matej Bela v Banskej Bystrici. 

Úspešne sa zapojili aj iné vzdelávacie inštitúcie a podniky, ako napr. Kresťanská liga na pomoc mentálne postihnutým, Nadácia PRO-Orava, Academia Istropolitana Nova, ECON, s.r.o.Dunajská Streda, ktoré získali spolu 66 individuálnych grantov pre mladých pracovníkov a 43 pre manažérov ľudských zdrojov na výmenné pobyty v zahraničí. Najvýraznejšie zapojenie aj počet schválených projektov tradične dosahuje stredné Slovensko, najnižšie oblasť východného Slovenska.

	Celkovo bolo na rok 2001 naplánovaných 448 stáží a výmen, z nich 252 pre žiakov a študentov stredných škôl, 83 pre študentov vysokých škôl, 66 pre mladých pracovníkov a 47 pre pedagógov a manažérov ľudských zdrojov. Finančné prostriedky na všetky mobility boli vo  výške 853 669 EUR a 2 600 000 Sk na dofinancovanie projektov zo štátneho rozpočtu.

	Z hľadiska zamerania na hospodárske rezorty a oblasti sa schválené projekty orientujú najmä na turistický ruch, hotelierstvo a gastronómiu, obchod a služby, ďalej na poľnohospodárstvo, odevníctvo,  stavebníctvo, elektrotechniku a informatiku, strojníctvo, zdravotníctvo a sociálnu prácu, životné prostredie, ale aj na vytváranie pracovných príležitostí pre mentálne postihnutých, či problematiku informačných systémov o nehnuteľnostiach alebo riadenie univerzít. Projekty pre učiteľov jazykov sa zamerali na výuku španielskeho a nemeckého jazyka v poľnohospodárskych odboroch.

	Z hľadiska cieľov projektov prevažná časť je zameraná na zvýšenie zamestnateľnosti absolventov škôl, ďalej na spoluprácu vzdelávacích inštitúcií a podnikov, sociálne začlenenie znevýhodnených skupín, adaptáciu na technologické zmeny a transparentnosť kvalifikácií .

 	V rámci študijných pobytov CEDEFOP (Európske centrum pre rozvoj odborného vzdelávania) získali v roku 2001 granty na študijné návštevy 7 odborníci – pracovníci riadiacich orgánov a metodických pracovísk v oblasti odbornej prípravy.

Procedúra B - Pilotné a jazykové projekty (polocentralizovaná aktivita)

	Pilotné a jazykové projekty patria pod tzv. polocentralizované aktivity, rozdelené na dve etapy: predprojekty a  konečné verzie projektov. V prvej etape bolo podaných 35 projektov, z nich na základe rozhodnutia Riadiaceho výboru postúpilo do druhého kola 10 projektov. Zmena oproti rokom 1998 – 2000 nastala v tom, že podstatne stúpol počet podaných jazykových projektov, čo možno pripísať aj intenzívnejšej propagácii práve tohto typu projektov počas Roka jazykov 2001. Ďalej sme zaznamenali opätovný záujem podať projekt v tých organizáciách (spolu 6), ktoré neuspeli v roku 2000. Zo šiestich organizácií sa dvom podarilo získať grant v tomto roku. 

V tomto roku jednoznačne prevážila téma, ktorá bola v popredí aj v roku 2000 - zavádzanie nových informačných a komunikačných technológií do odborného vzdelávania v rôznych oblastiach (9 projektov). Ostatné oblasti a témy boli zastúpené po jednom podanom projekte (poľnohospodárstvo, regionálny rozvoj, rozvoj kreativity, práca s nevidiacimi, hipoterapia, ochrana spotrebiteľa, životné prostredie, profesijné poradenstvo, podnikanie, stavebníctvo, kvalita a ISO normy, vzdelávanie znevýhodnených skupín v autoškolách, lesníctvo, inžinierstvo riadenia, vzdelávanie manažérov). Z priorít boli silne zastúpené nadobúdanie nových zručností súvisiacich so schopnosťou zamestnať sa, využitie nových komunikačných a informačných technológií vo vzdelávaní a budovanie partnerstva medzi podnikovou a vzdelávacou sférou. Iba minimálny počet projektov riešil ako svoju hlavnú prioritu transparentnosť kvalifikácií a začlenenie znevýhodnených skupín do trhu práce. 

	V roku 2001 boli na základe výsledkov hodnotenia na národnej a európskej úrovni schválené tri pilotné projekty a jeden jazykový projekt. Celkový rozpočet štyroch schválených projektov je 1 366 370,- EUR, z toho grant, ktorý poskytuje program Leonardo da Vinci II týmto projektom činí 1 016 609,- EUR (t. j. 74% z celkového rozpočtu projektov). V porovnaní s rokom 2000 teda získali slovenské organizácie na podané projekty granty vyššie o 662 594,- EUR.

Projekty sú zamerané na využitie vytvorenie modulárneho systému vzdelávania profesijných poradcov, regionálny rozvoj prostredníctvom dištančného vzdelávania manažérov malých a stredných podnikov, dištančné vzdelávanie v európskom agrárnom práve a jazykové vzdelávanie pracovníkov v lesníctve v nemeckom jazyku. Nositeľmi grantov sú Štátny inštitút odborného vzdelávania v Bratislave, Ekonomická univerzita v Bratislave, Slovenská poľnohospodárska univerzita v Nitre a Ústav pre výchovu a vzdelávanie pracovníkov lesného a vodného hospodárstva vo Zvolene.

Ďalších 40 inštitúcií sa zapojilo ako partneri v 24 schválených projektoch, podaných v zahraničí (Rakúsko-3, Belgicko-2, Bulharsko–1, Česká republika–3, Nemecko-4, Španielsko–1,  Francúzsko-2,   Taliansko-1, Island-1, Lotyšsko–1, Holandsko-2, Veľká Británia-3) a 12 slovenských partnerských organizácií sa zapojilo do projektoch podaných a schválených na Slovensku.

	Slovenské inštitúcie sú teda zapojené za rok 2001 v 28 pilotných a jazykových projektoch, pričom niektoré sú zapojené vo viacerých úspešných projektoch, napr. Ústav pre výchovu a vzdelávanie pracovníkov lesného a vodného hospodárstva vo Zvolene, Slovenská technická univerzita v Bratislave, Slovenská poľnohospodárska univerzita v Nitre alebo Národný úrad práce.

	Výsledky zapojenia inštitúcií SR do programu preukázali ich schopnosť konkurovať a byť rovnoprávnymi voči inštitúciám v krajinách EÚ poskytujúcim odborné vzdelávanie a prípravu v medzinárodnej spolupráci. Slovenská republika počtom schválených projektov je na porovnateľnej úrovni s krajinami EÚ, ako napr. Fínsko, Dánsko, Nórsko.

Národné informačné centrum pre profesijné poradenstvo

	Do medzinárodnej siete profesijného poradenstva sa úspešne zaradilo aj Národné informačné centrum pre profesijné poradenstvo (NRCVG Euroguidance centrum) ako súčasť štruktúry programu Leonardo da Vinci. Jeho cieľom je sprístupňovať informácie o možnostiach a podmienkach vzdelávania, sektoroch zamestnaní a profesiách, podmienkach mobilít a národných programoch pre vzdelávanie a odbornú prípravu zahraničným záujemcom o štúdium na Slovensku a profesijným poradcom v zahraničí. Centrum sa úspešne zapojilo do troch projektoch: ESTIA (nórsky kontraktor), Telefónne poradenstvo (Nemecko), Guidenet (Veľká Británia).

	Vzhľadom na nerozpracovanosť problematiky a nejestvujúci systém profesijného poradenstva v rezorte školstva centrum supluje aj niektoré výskumné a publikačné aktivity, aby sa vytvorili materiály aj pre poradcov na Slovensku. V roku 2001 boli pripravené a publikované materiály zamerané na podporu Európskej dimenzie formou mobility:

	Príručka „Ako pripraviť úspešnú stáž“ je obsahovo zameraná na rozvoj schopností využívať podporu Európskej komisie v odbornom vzdelávaní a príprave vo forme mobilitných projektov. 

	Štúdia úspešných mobilitných projektov realizovaných slovenskými organizáciami v programe Leonardo da Vinci prispela ku šíreniu príkladov dobrej praxe z oblasti medzinárodnej spolupráce.

	Špecifický cieľ podnecovať slovenské podnikateľské prostredie k prijímaniu zahraničných študentov na prax mal leták „Mobilita – odborné stáže: Nová dimenzia firemného prostredia“.

NRCVG v roku 2001 prispelo v rámci siete Euroguidance rovnocennou účasťou ku riešeniu problémov odborného vzdelávania na medzinárodných fórach.

	Centrum sa zapojilo do organizovania verejnej diskusie k Memorandu o celoživotnom vzdelávaní v kľúčovom posolstve zameranom na profesijné poradenstvo. Výsledky tejto diskusie boli použité aj na medzinárodnej konferencii v Taliansku organizovanej na túto tému Európskou komisiou. 

	Druhou úlohou centier bola spolupráca na definovaní cieľov a možností Európskeho portálu o trhu práce a vzdelávaní. Východiskom k vybratiu siete za pilotného realizátora tejto úlohy bola úspešná realizácia celoeurópskeho projektu ESTIA. 

V roku 2001 pripravilo centrum podmienky pre zapojenie slovenských organizácií z oblasti profesijného poradenstva do dvoch medzinárodných projektov v rámci programu Leonardo da Vinci (Projekt rozvoja dištančného poradenstva a Projekt rozvoja medzinárodnej spolupráce sietí poskytujúcich profesijné poradenstvo).

Zhrnutie výsledkov programu Leonardo da Vinci II za rok 2001

	Rok 2001 bol druhým rokom účasti Slovenskej republiky v druhej fáze programov Európskej únie Sokrates, Leonardo da Vinci a Mládež. Táto účasť znamená pre väčšinu zapojených vzdelávacích a mládežníckych inštitúcií SR rozvíjanie novej, priamej partnerskej spolupráce a výmenu skúseností v oblasti vzdelávania, odbornej prípravy a mládeže. 

	Efektívnosť vynaložených finančných prostriedkov Slovenskej republiky je zabezpečená pravidlami Európskej komisie, schválené sú len tie projekty, u ktorých je inovatívny prínos a finančná efektívnosť zaručená. V národnom meradle účasť SR na programoch znamenala pre oblasť odbornej prípravy a mládeže najmä:

•	nadviazanie nových pracovných kontaktov stredných škôl a odborných učilíšť s partnerskými školami v krajinách EÚ;
•	rozvoj partnerskej spolupráce so zahraničnými školami s cieľom inovácie učebných osnov a materiálov;
•	prehlbovanie spolupráce medzi vzdelávacími inštitúciami a podnikateľskou sférou v rámci SR, ako aj s krajinami EÚ;
•	poskytovanie porovnateľnej odbornej kvalifikácie s krajinami EÚ prostredníctvom porovnávania obsahu odbornej prípravy s cieľom kvalitného uplatnenia našich absolventov v rámci jednotného trhu práce EÚ;
•	rozvoj jazykových znalostí žiakov, študentov a učiteľov;
•	prípravu nových metodík vyučovania s využitím nových informačných technológií;
•	výmenu skúseností a prípravu nových systémov vzdelávania dospelých;
•	zavádzanie otvoreného a dištančného vzdelávania využívaním zahraničných skúseností z krajín EÚ;
•	poznávanie a rozvoj európskej kultúrnej a spoločenskej dimenzie;
•	šírenie informácií o školstve a vzdelávacom systéme, kultúre SR v krajinách EÚ;
•	zapájanie zdravotnej postihnutej, ekonomicky, sociálne alebo kultúrne znevýhodnenej mládeže do medzinárodnej spolupráce a zvyšovanie možností uplatnenia na trhu práce.

Program MLÁDEŽ

Politika vzájomnej spolupráce Európskeho spoločenstva v oblasti práce s mládežou začala zhruba pred desiatimi rokmi a vyvolala rozvoj národných 
a miestnych iniciatív, ktoré zapájali všetkých mladých ľudí, znevýhodnenú mládež nevynímajúc. Vďaka tejto politike sa Európska únia stala ústrednou platformou, ktorá rozšírila svoje pôsobenie od mobility skupín cez podporu mládežníckych iniciatív až k európskej dobrovoľníckej službe, ktorá predstavuje mobilitu jednotlivcov. Za toto obdobie kooperačná politika Európskej Únie rozšírila svoje pôsobenie i na ostatné krajiny mimo  rámec vzťahov členských štátov. 

Akcie programu Mládež sú zamerané na oblasť neformálneho vzdelávania a ich cieľom je v špecifickom pedagogickom kontexte zapájať mladých ľudí do politického, kultúrneho a sociálneho diania a podnecovať ich občiansku participáciu v Európskom spoločenstve.

Program Mládež je určený týmto cieľovým skupinám:

•	skupina mladých ľudí so záujmom o medzinárodné výmeny mládeže
•	mladí ľudia, ktorí chcú rozbehnúť miestny projekt s európskym rozmerom
•	mladí ľudia so záujmom o účasť na dobrovoľníckej službe
•	bývalí dobrovoľníci, ktorí hľadajú prostriedky na využitie svojej skúsenosti z dobrovoľníckej služby
•	mládežnícke organizácie, vedúci a spolupracovníci
•	miestne zastupiteľstvá a organizácie činné v treťom sektore
•	ktokoľvek, kto je zapojený do mládežníckej činnosti a organizovania voľnočasových aktivít v rámci neformálneho vzdelávacieho procesu 

Program Mládež podporuje mobilitu, iniciatívnosť, interkultúrne učenie a solidaritu medzi mladými ľuďmi v celej Európe a všade na svete. Ponúka mladým ľuďom predovšetkým mobilitu a príležitosť k aktívnej účasti v procese budovania Európy tretieho tisícročia. Jeho zámerom je vytvoriť európsky priestor pre spoluprácu a podporu konceptu celoživotného vzdelávania a rozvoja schopností a kvalifikácie, ktoré vedú k aktívnemu občianstvu. 

Cieľom programu Mládež je dosiahnuť a udržať rovnováhu medzi osobnostným rozvojom jednotlivca a kolektívnou činnosťou vo všetkých spoločenských oblastiach. 

Ciele programu:
•	pomáhať mladým ľuďom pri získavaní vedomostí, zručností a postojov a pri uvedomovaní si ich hodnoty,
•	umožňovať všeobecne integráciu mladých ľudí do spoločnosti ako celku a podnecovať ich iniciatívneho ducha,
•	vytvoriť podmienky pre zapojenie sa do procesu neformálneho vzdelávania aj skupinám mládeže znevýhodnenej, či už telesne, mentálne, sociálne, geograficky alebo iným spôsobom, pomôcť eliminovať formy diskriminácie a podporovať rovnoprávnosť na všetkých spoločenských úrovniach,
•	dať mladým ľuďom možnosť slobodne vyjadriť ich pocit solidarity v rámci Európy i v širšom svetovom  meradle a napomáhať v boji proti rasizmu a xenofóbií,
•	vnášať do projektov európsky rozmer, ktorý bude mať pozitívny dopad na prácu s mládežou na miestnej úrovni,
•	zabezpečovať lepšie chápanie rozdielov našej spoločnej európskej kultúry a podieľať sa na ochrane kultúrneho dedičstva.

Štruktúra Programu MLÁDEŽ

Vychádzajúc zo skúseností predošlých programov Mládež pre Európu a Európska dobrovoľnícka služba, program Mládež po prvý krát predstavuje ich vzájomné spojenie. Program pokrýva potreby mladých ľudí a ľudí pracujúcich s mládežou pričom sa neobmedzuje len na poskytovanie finančnej podpory konkrétnym projektom, ale tiež poskytuje informácie, školenia a príležitosti k vybudovaniu nových partnerstiev v rámci Európy.

	V roku 2001 dostala Národná kancelária programu Mládež celkom 274 projektov, pričom z tohto počtu podporila 145 projektov a celkovo rozdelila finančné prostriedky vo výške 675 972,- EUR, teda 29 022 581 Sk.

	Projekty programu Mládež spracúvali 17 rôznych tém. Najčastejšou bola téma voľného času mladých ľudí, umenie a kultúra, životné prostredie, európske občianstvo, sociálne vylúčenie, rasizmus a xenofóbia a rovnaké šance pre všetkých. Slovenské mládežnícke subjekty realizovali projekty s 21 partnerskými krajinami z celkového počtu 30 krajín zúčastňujúcich sa na programe. Slovenské subjekty najviac spolupracovali s partnerskými inštitúciami v Nemecku, Francúzsku, Španielsku, Českej republike, Rakúsku, Taliansku a Maďarsku.

	V roku 2001 sa vo všetkých podporených projektoch zúčastnilo 1 298 mladých ľudí, pričom z tohto počtu bolo 622 mužov a 676 žien, čo predstavuje 52, 1%  podiel žien na projektoch.

Tabuľka č. 4: Rozloženie účastníkov projektov podľa veku

Počet účastníkov | menej ako 15 | 15 - 17 | 18 - 20 | 21 - 23 | 24 - 25 | viac ako 26
1 298 | 3 | 379 | 359 | 314 | 183 | 60

	Program Mládež bol v roku 2001 najvyužívanejší vekovou kategóriou 15 – 17 ročných mladých ľudí a nasledujú vekové kategórie 18 – 20 a 21 – 23. Tento ukazovateľ je porovnateľný so všeobecnými tendenciami v Európe.

	Na projektoch, ktoré získali grant od slovenskej Národnej kancelárie Mládež sa celkovo zapojilo 2 767 mladých ľudí (slovenskí účastníci a účastníci z partnerských krajín). Z tohto počtu bolo 1 318 mužov a 1 449 žien, čo predstavuje 53, 3%.

Akcia 1: Výmeny Mládež pre Európu

Ponúka skupinám mladých ľudí príležitosť k zorganizovaniu stretnutí, ktoré im umožňuje vzájomne sa poznávať, konfrontovať názory na rôzne témy a popri tom sa formou interkultúrnej skúsenosti učiť o iných kultúrach a krajinách. Výmeny sa uskutočňujú medzi programovými krajinami i s niektorými ďalšími krajinami a môžu zahŕňať mládežnícke skupiny z dvoch alebo viacerých krajín.

Účastníkmi môžu byť skupiny mladých ľudí vo veku 15 – 25 rokov s trvalým bydliskom v členskej krajine programu. Prioritou programu sú skupiny mládeže, ktoré sú kultúrne, geograficky, sociálne alebo ekonomicky znevýhodnené, zdravotne postihnutí mladí ľudia alebo iným spôsobom diskriminovaná mládež. Počet účastníkov projektu je minimálne 16 a maximálne 60 zo všetkých partnerských strán spolu. Národné skupiny majú byť vyvážené čo do počtu, pohlavia i veku. Samotný projekt môže trvať 6 – 21 dní. Nevyhnutnou súčasťou projektu výmeny je štrukturovaný program denných aktivít a metódy práce. Každý projekt obsahuje prípravnú fázu, realizačnú časť a hodnotiace aktivity, prípadne popisuje charakter ďalšej spolupráce. Všetky aktivity sú prepojené s tematickou oblasťou. Účastníci majú byť čo najviac zapojení do programu a jednotlivých aktivít bez ohľadu na ich jazykové alebo iné schopnosti. Osvedčené metódy práce sú: skupinová práca, diskusie, hry na interkultúrne učenie, prezentácie, brainstorming, simulačné hry.

V roku 2001 Národná kancelária Mládež prijala 146 projektov medzinárodných výmen mládeže a z tohto množstva podporila 63 projektov. Do projektov sa zapojilo spolu 2 134 mladých ľudí, z toho 53,8% žien. Z celkového počtu účastníkov bolo 56,5% mladých ľudí s nedostatkom príležitostí vrátane zdravotne znevýhodnenej mládeže. 52% všetkých projektov bolo multilaterálnych, teda na ich realizácii sa podieľali organizácie z najmenej 3 krajín a všetky sa uskutočnili na Slovensku. 

Medzi príjemcami grantov boli organizácie ako Slovenský skauting, INEX, Zväz telesne postihnutej mládeže, Divadlo Šok Šaľa, Kolpingovo dielo na Slovensku, Banská Štiavnica, Ilosvai Selymes Péter Veľká Ida, Domov sociálnych služieb Medveďov, Občianske združenie Cesty Nižná, Mladá demokratická ľavica, Bratislava, Informačné centrum mladých Veľký Krtíš, AMAVET Čadca, Klub mladých mesta Humenné.

Medzi najčastejšie témy výmen patrilo umenie a kultúra, problematika európskej integrácie, pomoc starším občanom, životný štýl mladých ľudí v Európe, životné prostredie, prevencia drogových závislostí, tematika znevýhodnenej mládeže, mládežnícke informácie a politika v oblasti mládeže.

Celkovo Národná kancelária Mládež podporila projekty v celkovej hodnote 18 199 041 Sk a z celkového rozpočtu určeného na rok 2001 kontraktovala 99,9%.

Akcia 2: Európska dobrovoľnícka služba

V rámci tejto akcie môžu mladí ľudia žiť až 12 mesiacov v zahraničí ako dobrovoľníci, ktorí pomáhajú pri projektoch miestneho charakteru v rozmanitých oblastiach. Môže ísť o sociálne, environmentálne projekty, projekty o nových trendoch v umení a kultúre alebo o informačných technológiách, či projekty pre šport a voľný čas a pod.
Mladým ľuďom, ktorí sa ako dobrovoľníci v najrozličnejších projektoch európskych komunít môžu zapojiť do tejto akcie, dáva Európska únia nielen možnosť pocítiť čo znamená byť „európskym“ občanom ale najmä sa neformálnym spôsobom vzdelávať.

Dobrovoľník participuje na aktivitách, ktoré spĺňajú tieto základné kritéria:
•	uskutočňujú sa v inej krajine ako tá, kde dobrovoľník trvale žije
•	neziskové aktivity 
•	bezplatne 
•	znamenajú špecifický prínos pre miestnu komunitu
•	nie sú náhradou plateného pracovného miesta
•	trvajú maximálne 12 mesiacov

Projekt Európskej dobrovoľníckej služby je projekt trojpartnerstva: dobrovoľník, vysielajúca organizácie a hostiteľská organizácia. Program je určený mladým ľuďom vo veku od 18 - 25 rokov, ktorí majú trvalý pobyt v jednej z programových. Dĺžka trvania projektu EDS je 6 – 12 mesiacov. 

Národná kancelária Mládež obdržala v roku 2001 61 projektov Európskej dobrovoľníckej služby a podporila 58 z nich. Do projektov sa zapojilo 58 dobrovoľníkov, z čoho 62 % tvorili ženy. 25% všetkých dobrovoľníkov pochádzalo z radov znevýhodnenej mládeže. Väčšina projektov mala vysielací charakter, tzn. mladí ľudia zo Slovenska vycestovali do krajín Európskej únie na 6 – 12 mesiacov do partnerských organizácií. V roku 2001 sa podarilo zvýšiť počet hostiteľských miest na Slovensku na 25, čím sa vytvorili predpoklady na prijatie väčšieho počtu dobrovoľníkov z Európskej únie na Slovensko.

Akreditovanými hostiteľskými organizáciami, ktoré prijali dobrovoľníka na Slovensku boli napr. Mestský úrad Nitra, Kolpingovo združenie Košice, Truc Sphérique Žilina, Nadácia Pro Futura Snina, Za Matku Zem Veľký Krtíš, Zväz telesne postihnutej mládeže Bratislava, YMCA Bratislava. Dobrovoľníkov vyslali do zahraničia napr. Občianske združenie KULTÚRA Rajecké Teplice, DOMKA Košice, SAIA Nitra, Obecný úrad Zemplínske Hámre, Slovenský zväz ochrancov prírody a krajiny Prievidza.

Celkovo sa podarilo v roku 2001 Národnej kancelárii Mládež alokovať na projekty Akcie 2 5 108 437 Sk, čo predstavuje 88,4%. Vzhľadom na neustále zvyšovanie sa záujmu o túto akciu predpokladáme využitie financií v roku 2002 na 100%.

Akcia 3: Mládežnícke iniciatívy

Akcia podporuje projekty na miestnej úrovni a poskytuje priestor na kreatívne riešenie otázok a spoločných problémov mladých ľudí v Európe. Cieľom tejto akcie je dať mladým ľuďom šancu rozvinúť a vyjadriť vlastnú tvorivosť a iniciatívu a konkrétnu možnosť budovať na vlastných schopnostiach a skúsenostiach. Ďalším cieľom je tiež poskytnúť dobrovoľníkom v rámci európskych programov príležitosť prakticky využiť skúsenosti a zručnosti získané počas dobrovoľníckej služby. V rámci akcie sa podporujú miestne projekty mládežníckych skupín a individuálne projekty bývalých dobrovoľníkov z dlhodobej služby.

Cez Akciu skupinové iniciatívy sa podporujú  miestne skupinové projekty s európskou dimenziou, ktoré vypĺňajú medzeru v trávení voľného času mladých ľudí a ponúkajú konkrétne aktivity širokej verejnosti, znevýhodnenej mládeži, pomáhajú prekonávať predsudky a stereotypy, bojujú proti rasizmu a xenofóbii. Dĺžka trvania takýchto projektov je 3 mesiace až 1 rok a organizátormi musia byť minimálne 4 mladí ľudia vo veku 15-25 rokov.

Nová akcia Individuálne iniciatívy má názov Future Capital, (Investícia do budúcnosti) a je venovaná ďalšej podpore dobrovoľníkov po návrate z dobrovoľnej služby, ktorí môžu dostať podporu na individuálne projekty, nadväzujúce na Európsku dobrovoľnícku službu alebo určené na rozvoj či využitie skúseností a poznatkov získaných počas pôvodného projektu maximálne do výšky 5 000 EUR.

Celkovo v roku 2001 obdržala Národná kancelária Mládež 50 projektov skupinových iniciatív a 4 projekty individuálnych iniciatív. S ohľadom na limitovaný rozpočet pre skupinové iniciatívy sa na Slovensku podporilo 13 projektov mládežníckych skupín. Výrazný rozdiel medzi prijatými a podporenými projektmi odráža do značnej miery problémy pri financovaní projektov mládeže na miestnej úrovni. V súčasnosti na Slovensku neexistuje plošný systém podpory projektov mládeže na miestnej úrovni a tak počet podaných iniciatív na Slovensku niekoľkonásobne prevyšuje priemer prijatých projektov v Európe.

Do projektov skupinových iniciatív sa zapojilo 309 mladých ľudí, z čoho 42,7% bolo žien. Podporené boli projekty ako napr. Zriadenie a činnosť informačného centra v Hrušove (Klub mladých Hrušov), Šanca na budúcnosť (Centrum rozvoja komunity Luník IX. Košice), Digitalizačné centrum T2B (T2B Trnava), Pouličný časopis (Občianske združenie Proti prúdu Bratislava), Futbal pre mladých (Telovýchovná jednota TJ Roma Soľ) alebo Mládežnícke klubové centrum (Centrum detí a mládeže Ivánka pri Dunaji). Do projektov skupinových iniciatív bolo zapojených 77% mladých ľudí s nedostatkom príležitostí. Národná kancelária Mládež vyčerpala rozpočet na skupinové iniciatívy na 100%.

V rámci individuálnych iniciatív bývalých dobrovoľníkov zaregistrovala Národná kancelária Mládež 4 projekty a všetky boli výberovou komisiou podporené. Podporené boli projekt Michala Pálku z Banskej Štiavnice (Non waste action plan), Evy Schwartzovej z Prešova (Prieskum o využívaní voľného času mladých ľudí, fundraising a projektový manažment), Matúša Bakytu z Bratislavy (Eko taxi) a Martiny Čujovej z Košíc (Vzdelávanie mládeže).

Z celkového rozpočtu na rok 2001 vo výške 18 683 EUR využila Národná kancelária Mládež na projekty 18 665 EUR, tzn. 99,9%.

Akcia 4: Zlúčené akcie

Spojenie vzdelávacích (Sokrates) a odborno-kvalifikačných  (Leonardo da Vinci) programov Európskej únie s programom Mládež predstavuje Akcia 4. Poskytuje podporu pre iniciatívy doplnkového charakteru k týmto trom programom v oblasti vzdelávania, výchovy a mládeže. Vytvára priestor pre spoluprácu medzi formálnym a neformálnym vzdelávaním.
V rámci Akcie 4 nie je v súčasnosti možné podávať projekty. Jej otvorenie sa predpokladá v roku 2002. Kritériá pre predloženie projektov zatiaľ tiež nie sú známe.

Akcia 5: Podporné opatrenia

Cieľom jednotlivých aktivít tejto Akcie je zvýšiť kvalitu a možnosti spolupráce medzi krajinami zapojenými do programu prostredníctvom organizovania školiacich akcií, prípravných návštev, študijných návštev, tematických seminárov, kontaktných seminárov, vytvárania nových partnerských kontaktov a ďalšieho vzdelávania mládežníckych pracovníkov. Akcia 5 vytvára predpoklady na predkladanie takých projektov, ktoré sú určené pre mládežníckych pracovníkov a zvyšujú kvalitu podávaných prihlášok v rámci ostatných Akcií.

Na projektoch sa môžu zúčastniť mládežnícki pracovníci starší ako 18 rokov. Všeobecným pravidlom je, že každá aktivita vyžaduje spoluprácu najmenej štyroch programových krajín. Dĺžka trvania je závislá od typu aktivity a pohybuje sa v intervaloch 3 dni až 3 roky.

V rámci Akcie 5 prijala Národná kancelária spolu 23 projektov, z ktorých 15 bolo výberovou komisiou podporených. Celkovo sa do tejto Akcie zapojilo 176 mládežníckych pracovníkov, vedúcich skupín alebo pracovníkov miestnej a štátnej správy zodpovedných za oblasť mládeže. 46% účastníkov boli ženy a 20% účastníkov boli mládežnícki pracovníci pracujúci s mladými ľuďmi s nedostatkom príležitostí. 

Z organizácií, ktoré získali finančný príspevok možno spomenúť Domov sociálnych služieb Topoľníky (Príroda ako výzva pre mentálne postihnutú mládež), INEX Bratislava (Jobshadowing peak park), SAIA Nitra (Spolupráca družobných miest Nitra - Zoemeeter) alebo Nadácia prof. Čolláka (Kontaktný seminár Rovnaké šance).

V Akcii 5 Národná agentúra využila 97,4% rozpočtu určeného pre Slovenskú republiku na túto Akciu. 

Tabuľka č. 5: Prehľad projektov a finančných prostriedkov v roku 2001

Akcia | Počet predložených projektov | Počet podporených projektov | Spolu granty v EUR | Spolu granty v SKK
Výmeny | 146 | 63 | 419 490 | 18 199 041
Dobrovoľnícka služba | 51 | 50 | 121 053 | 5 108 437
Mládežnícke iniciatívy | 50 | 13 | 65 385 | 2 759 247
Investícia do budúcnosti | 4 | 4 | 18 665 | 787 663
Podporné opatrenia | 23 | 15 | 51 379 | 2 168 194
SPOLU | 274 | 145 | 675 972 | 29 022 581

Všeobecné kritériá programu MLÁDEŽ

Väčšina žiadostí o poskytnutie finančného príspevku je administrovaná na národnej úrovni prostredníctvom Národnej kancelárie Mládež. Existujú aj projekty, ktoré sú posudzované priamo Európskou komisiou.

Na národnej úrovni rozhoduje o podporení projektov národná výberová komisia, ktorá pracuje podľa nariadení Európskej komisie. Členmi výberovej komisie v Slovenskej republike sú zástupcovia Ministerstva školstva SR, Rady mládeže Slovenska, IUVENTY a regionálni konzultanti na rotačnom princípe.

Pre projekty posudzované Európskou komisiou zasadá výberová komisia zložená zo zástupcov Európskej komisie, národných kancelárií a mládežníckych organizácií.

Projekty sa predkladajú k jednému z piatich termínov: 1. február, 1. apríl, 1. jún, 1. september a 1. november na príslušnú národnú kanceláriu.

Komunitárny programu Mládež má na európskej úrovni vytvorený Výbor Mládež, ktorého členom je aj Slovenská republika, ktorá doňho nominovala dvoch predstaviteľov. Na pravidelných zasadnutiach Výboru Mládež sa zúčastňuje zástupca odboru detí a mládeže MŠ SR a zástupca Národnej kancelárie programu Mládež, na ktorých sa rokuje o aktuálnych otázkach programu Mládež týkajúcich sa rozpočtu, procedúry výberu projektov, ako aj poskytovania informácií o činnostiach a akciách iniciovaných Európskou komisiou.

Za koordináciu programu Mládež na národnej úrovni je zodpovedný Riadiaci výbor programu Mládež, ktorý pozostáva zo 7 členov. Členmi výboru sú zástupcovia Ministerstva školstva SR, Národnej rady SR, Iuventy a Rady mládeže Slovenska. Vzhľadom na to, že z obsahovej stránky tento program spadá do kompetencií sekcie športu, detí a mládeže MŠ SR, ktorá koordinuje program Mládež, sekcia medzinárodnej spolupráce a európskej integrácie MŠ SR zodpovedá za každoročné zaplatenie vstupenky do rozpočtu Európskej komisie.

Tabuľka č. 6: Vyčlenené prostriedky pre SR celkom v roku 2001

Vyčlenené prostriedky pre SR | EUR | SKK
Výmeny | 420 054 | 17 726 279
Dobrovoľnícka služba | 136 935 | 5 778 657
Mládežnícke iniciatívy | 65 391 | 2 759 500
Investícia do budúcnosti | 18 683 | 788 423
Podporné opatrenia | 52 739 | 2 225 586
SPOLU | 693 802 | 29 278 444

Zhrnutie výsledkov programu Mládež za rok 2001

V roku 2001 sa v rámci programu Mládež podarilo v Slovenskej republike dosiahnuť dostatočný počet prihlášok na jednotlivé Akcie.

V Akcii 1 Národná kancelária Mládež prijala viac prihlášok na medzinárodné výmeny ako bolo možné podporiť. Preto bola nútená požiadať o presun financií z iných Akcií, no i napriek tomu nebola schopná vyhovieť všetkým projektom. V Akcii 2 sa zvýšil nielen počet prihlášok, ale aj množstvo minutých financií a  kvalita predkladaných projektov. Osvedčil sa model, pri ktorom NA neakredituje žiadnu organizáciu ako vysielajúcu bez toho, aby neprešla špeciálnym školením.

V roku 2001 sa tiež zvýšil počet hostiteľských miest a do Slovenskej republiky mohli prísť ďalší dobrovoľníci z krajín Európskej únie. Počas roka 2002 bude potrebné zamerať sa na rozvoj ďalších hostiteľských miest a zvyšovanie kvality prípravy hostiteľských a vysielajúcich organizácií. 

Akcia 5 je veľmi málo využívaná v jednotlivých regiónoch Slovenska, hoci práve tie majú najväčšie problémy pri získavaní partnerských organizácií v zahraničí, prípadne mládežnícki pracovníci majú jazykové bariéry.

Z celkového rozpočtu na rok 2001 sa napriek problémom s prísunom peňazí vyčerpalo z programu Mládež 97,4% alokovaných finančných prostriedkov.

Záver:

	Slovenská republika zapojením do komunitárnych programov urobila dôležitý krok v procese svojej postupnej integrácie do Európskej únie. Vzhľadom na snahu Slovenskej republiky o členstvo v Európskej únii je pokračovanie v druhej fáze komunitárnych programov v rokoch 2000 – 2006 nevyhnutné.

	Rok 2001 ako druhý rok realizácie komunitárnych programov Sokrates II, Leonardo da Vinci II a Mládež bol zároveň rokom, v ktorom boli finančné prostriedky zo strany Slovenskej republiky do rozpočtu Európskej komisie vyplatené včas. Na základe vyplatenej vstupenky Európska komisia vyplatila národným kanceláriám prostriedky na realizáciu decentralizovaných aktivít tiež načas, čo umožnilo plynulejšiu realizáciu komunitárnych programov oproti roku 2000. 
	
	V druhej fáze komunitárnych programov badať významný posun v zdokonalení samotnej metodológie jednotlivých programov so zameraním na ich evaluáciu, ako aj posun v obsahu a forme riadenia jednotlivých programov. Začína v nich dominovať systémový prvok prejavujúci sa v uprednostňovaní veľkých projektov, ktoré sa orientujú na problémy v oblasti vzdelávania s dôrazom najmä na hospodársku oblasť.